Οι μεγαλοοφειλέτες ευθύνονται κυρίως για την αύξηση των ληξιπρόθεσμων οφειλών στην εφορία μεταξύ του β΄ τριμήνου του 2018 και του β΄ τριμήνου του 2019, αλλά και για τον μεγαλύτερο όγκο των συνολικών οφειλών.

Με άλλα λόγια, οι λίγοι χρωστούν τα πολλά στην εφορία, όπως προκύπτει από τα στοιχεία της ΑΑΔΕ που επεξεργάστηκε το Γραφείο Προϋπολογισμού του Κράτους στη Βουλή. Συγκεκριμένα, από το συνολικό ληξιπρόθεσμο υπόλοιπο των 104,110 δισ. ευρώ το β΄ τρίμηνο του 2019 τα 84,038 δισ. ευρώ αντιστοιχούν σε 8.080 οφειλέτες, με οφειλές άνω του 1 εκατ. ευρώ ο καθένας. Αντιθέτως, οφειλές κάτω των 500 ευρώ έχουν 2.036.005 οφειλέτες, αλλά το σύνολο των οφειλών τους είναι μόνο 271,6 εκατ.ευρώ. Συνολικά, ο αριθμός των οφειλετών όλων των κατηγοριών ανέρχεται σε 3.750.195, έναντι 3.727.416 το β΄ τρίμηνο του 2018.

Οι οφειλέτες άνω του 1 εκατ. ευρώ αυξήθηκαν το β΄ τρίμηνο του 2019 σε σύγκριση με την ίδια περίοδο του προηγούμενου χρόνου μόλις κατά 196 άτομα, αλλά οι οφειλές τους κατά 1,874 δισ ευρώ. Αντιθέτως, οι οφειλέτες κάτω των 500 ευρώ αυξήθηκαν μεν κατά 24.051, όμως οι οφειλές τους μειώθηκαν κατά 3,6 εκατ. ευρώ. Μάλιστα, εξ αυτών, 13.206 έχουν χρέη κάτω από 1 ευρώ. Ενδιαφέρον και ίσως ελπιδοφόρο είναι το γεγονός ότι μεταξύ α΄ και β΄ τριμήνου του 2019 υπάρχει μείωση του συνολικού ληξιπρόθεσμου υπολοίπου κατά 204,3 εκατ. ευρώ. Αυτή η μείωση οφείλεται στο γεγονός ότι οι εισπράξεις και οι διαγραφές ληξιπρόθεσμων οφειλών (3,7 δισ. ευρώ) ηταν περισσότερες από τη δημιουργία νέων ληξιπρόθεσμων οφειλών (3,5 δισ. ευρώ).

Η μείωση παρατηρήθηκε Μάιο και Ιούνιο. Ακόμη και το «πραγματικό» ληξιπρόθεσμο υπόλοιπο, δηλαδή μετά την αφαίρεση των ανεπίδεκτων είσπραξης οφειλών, έχει μειωθεί κατά 470 εκατ. ευρώ, με το συνολικό ύψος τους να διαμορφώνεται στα 85,6 δισ. ευρώ. Ωστόσο, σε σχέση με την ίδια περίοδο του προηγούμενου έτους, το πραγματικό ληξιπρόθεσμο υπόλοιπο αυξήθηκε κατά 119,1 εκατ. ευρώ.

Εξάλλου, σε 35,110 δισ. ευρώ διαμορφώθηκαν οι ληξιπρόθεσμες ασφαλιστικές οφειλές στο τέλος του β΄ τριμήνου του 2019, μειωμένες σε σχέση με το α΄ τρίμηνο κατά 248 εκατ. ευρώ. Βέβαια, σε ετήσια βάση, δηλαδή σε σχέση με το β΄ τρίμηνο του 2018, οι συνολικές οφειλές έχουν αυξηθεί κατά περίπου 1,250 δισ. ευρώ.Παράλληλα, μειώθηκε και ο αριθμός των οφειλετών κατά 15.599 σε σχέση με τον προηγούμενο τρίμηνο, με αποτέλεσμα ο συνολικός αριθμός των οφειλετών να διαμορφώνεται στο τέλος Ιουνίου στους 1.407.030 οφειλέτες.